Lectio Divina

*fuq il-Vanġelu tal-Ħadd*

7 Ħadd tal-Għid / Tlugħ il-Mulej fis-Sema

Sena B

Mk 16:15-20

Kuntest: il-konklużjoni miżjuda ta’ Mk 16,9-20. L-ewwel jidher lil Marija li minnha keċċa seba’ xjaten; donnu aktar m’hu kbir il-fejqan/tisfija aktar wieħed jara mill-ewwel lill-Mulej Irxoxt. “Ħenjin dawk li huma safja f’qalbhom għax huma jaraw lil Alla” (Mt 5,8 u Salm 11,7). Hi tħabbar il-qawmien lil ‘sħabu’, ‘dawk li kienu miegħu, li kienu qalbhom sewda/f’luttu u jibku’; dettall li ma nsibuh imkien ieħor. Huma però ma jemmnux; l-awtur jagħmel enfasi fuq dan permezz tal-verb *apistein* (Lq 24,1141 u Atti 28,24). Imbagħad il-Mulej jidher lil żewġ dixxipli huma u sejrin fir-raba li prattikament hija sinteżi tar-rakkont ta’ Emmaus ħlief għal fatt li d-dixxipli donnhom huma parti mill-Ħdax u li Ġesù ‘wera ruħu taħt sura oħra’. Dawn ukoll ixandru l-aħbar tal-qawmien ‘lill-oħrajn’ imma ma jiġux emmnuti.

Fl-aħħar jidher lill-Ħdax miġbura flimkien waqt l-ikel, aktarx ta’ filgħaxija. Ġesù iċanfarhom. Il-verb użat hu wieħed qawwi. Hu l-istess verb li jintuża biex jiddeskrivi il-kliem tal-kriminali misluba miegħu (15,32). L-enfasi qiegħed fuq l-importanza tal-fidi. M’hemmx wisa għad-dubju, kuntrarjament għal Mt 28,17, għalkemm id-diffikultà tal-fidi hi preżenti. Hu jċanfarhom talli kienu ‘nieqsa mill-fidi, rashom iebsa u ma emmnux lil dawk li kienu rawh wara li qam mill-mewt’. F’Mk dawn il-verbi kienu indirizzati lill-oppożituri ta’ Ġesù, il-fariżej u n-nies ta’ Nazareth (Mk 6,6; 10,5). It-terminu *egēgermenon* (‘qam mill-mewt’) hu partiċipju passiv perfett li jindika xi ħaġa li tibqa’: qam u għadu mqajjem sal-lum (1Kor 15,20).

***15U qalilhom: “Morru fid-dinja kollha, xandru l-Evanġelju lill-ħolqien kollu. 16Min jemmen u jitgħammed, isalva; iżda min ma jemminx, ikun ikkundannat.***

Wara t-twissija ċara jiġi l-mandat missjunarju. Min jemmen isir b’mod awtomatiku missjunarju. Min iltaqa’ ma’ Kristu Rxoxt isir xhud tiegħu. L-istess jiġri f’Iż 6: fil-viżjoni li kellu l-profeta sseħħ it-tisfija tiegħu filwaqt li jiġi mogħti l-mandat profetiku. L-appostli huma mibgħuta fid-dinja kollha. *poreuthentes* tfakkarna f’Mt 28,19 meta jibgħathom biex jagħmlu dixxipli lill-ġnus kollha. F’Mk l-universalità tidher permezz tad-‘dinja kollha’ u ‘ħolqien kollu’ (jidher li f’Mk ġiet superata d-djalettika bejn il-ġnus kollha u n-nagħaġ mitlufa tal-poplu ta’ Iżrael – Mt 10,6-7). L-aħbar trid tasal għand kulħadd, saħansitra għand l-annimali, għand l-anġli u x-xjaten għax hi aħbar li tmiss ir-realtà kollha tal-ħolqien. Din l-aħbar hi l-evanġelju, l-aħbar it-tajba, l-aħbar tar-rebħa. Din il-kelma tiftaħ u tagħlaq il-vanġelu (Mk 1,1.15) u għalhekk tħaddnu kollu. Hi r-rebħa fuq il-ħażen; fuq id-dnub permezz tal-maħfra, u fuq il-mewt permezz tal-Qawmien. Min jisma’ u jilqa’/jemmen din l-aħbar u ‘jegħreq’ fiha permezz tal-magħmudija, għandu sehem f’din ir-rebħa (ara Rum 6,1-6: mewt ma’ Kristu biex inqumu miegħu; implikazzjoni ta’ bidla radikali). Għalhekk bħal f’Mt 28,19 il-fidi u l-magħmudija huma preżentati bħala kundizzjonijiet essenzjali għas-salvazzjoni. Imbagħad bħala konsegwenza din l-aħbar it-tajba tibqa’ tiġi mxandra mill-ġdid.

Il-kundanna turi l-importanza u s-serjetà tal-att tal-fidi fix-xhieda tal-Irxoxt, mingħajr mal-awtur iħoss il-bżonn li joqgħod jispjega dan kollu. Min jirrifjuta aħbar ta’ ħelsien u ħajja jkun qiegħed jikkundanna lilu nnifsu.

***17U dawn huma s-sinjali li jsieħbu lil dawk li jemmnu: f’ismi jkeċċu x-xjaten, jitkellmu b’ilsna ġodda, 18jaqbdu s-sriep b’idejhom, u jekk jixorbu xi xorb li jġib il-mewt ma jagħmlilhomx ħsara; iqiegħdu jdejhom fuq il-morda u dawn ifiqu.”***

Teżisti rabta bejn il-fidi u s-sinjali. F’Mk 8,11-13 Ġesù ma jagħmilx sinjali lil dawk li talbuh jagħmel hekk u b’mod ġenerali s-sinjali mhux dejjem wasslu għall-fidi. Fi Ġw 20,29 naqraw: ‘ħenjin dawk li ma rawx u emmnu’ għalkemm ‘is-sinjali ta’ Ġesù nkitbu sabiex nemmnu... u sabiex b’dan it-twemmin ikollna l-ħajja’ (Ġw 20,30-31). Il-fidi hi qabelxejn tieqa fuq dak li ma jidhirx: “Il-fidi hija pedament tal-ħwejjeġ li għandna nittamaw, hija l-prova tal-ħwejjeġ li ma narawx” (Lhud 11,1). Fis-silta tagħna, is-sinjali jsegwu l-fidi. Fi kliem San Bernard ta’ Clairvaux, lil min jemmen jingħatalu li jesperimenta ħwejjeġ li qatt ma sema bihom. Għalhekk fil-ħajja ta’ min jemmen iseħħu ħwejjeġ kbar...

“F’ismi jkeċċu x-xjaten”, bħalma diġà wiegħed f’Mk 3,15 u 6,7-13. Il-frażi ddur kollha mal-isem, mal-persuna ta’ Ġesù (ara Mk 9,38-41). Hu qabelxejn ħelsien mill-gidba fuq Alla li bħala konsegwenza tifridna minnu (il-*diaballo*). Fl-aħħar tal-lista mbagħad hemm il-fejqan tal-morda. Għalhekk fl-estremitajiet insibu l-attività prinċipali ta’ Ġesù fil-Galilija u anke dak li bagħathom jagħmlu (Mk 1,34.39; 6,5.13). Il-ġesti huma t-tqegħid tal-idejn u/jew id-dlik biż-żejt u l-invokazzjoni tal-isem (Ġak 5,1). Il-kliem użat għall-fejqan hu: ‘ikollhom it-tajjeb/ikunu sew’, li jirreferi għall-fejqan fiżiku imma jista’ jirreferi wkoll għall-grazzja li tgħix sewwa ċerti sitwazzjonijiet. F’kull sagrament hemm it-tqegħid tal-idejn. Fejqan essenzjali huwa dak tal-qalb permezz tal-paċi, tal-ħelsien u tal-imħabba li jiġu mill-Ispirtu ta’ Alla.

Imbagħad it-tlitt sinjali l-oħra li jakkumpanjaw l-aħbar it-tajba... “Jitkellmu b’ilsna ġodda”, jista’ ikun eku tal-ġrajja ta’ Għid il-Ħamsin fejn kulħadd kien jismagħhom jitkellmu bl-ilsien tiegħu, jew inkella għad-don kariżmatiku tal-ilsna ta’ 1Kor 12-14. Aktar milli xi lingwa ġdida, dak li hu tassew ġdid hi l-lingwa tal-imħabba, xhieda tal-bniedem il-ġdid li qed jitwieled. F’Għid il-Ħamsin infatti kulħadd seta’ jiftiehem sew minkejja d-differenzi ta’ ilsna, razez u kulturi (vs Babel Ġen 11,1-9).

“Jaqbdu s-sriep b’idejhom” bħalma jiġri fil-ġrajja ta’ Pawlu f’Malta (Atti 28,3-4). Hu tassew don li taqbad f’idejk dak li jbeżżgħek flok taħrab minnu. Il-bniedem kontinwament jirriskja li jgħaddi ħajtu jaħrab mill-mewt u bħala konsegwenza jiżra’ l-mewt madwaru. In-Nisrani jista’ ma jaħrabx, anzi jista’ jingħata u jmut għax ċert li għadda diġà mill-mewt għall-ħajja.

“Jekk jixorbu xi xorb li jġib il-mewt ma jagħmlilhomx ħsara”. Minkejja li l-velenu fix-xorb ma tindunax bih huma jiġu mħarsa. Donnu min jixrob mill-ilma tal-ħajja ta’ Alla għandu s-saħħa anke kontra dak li ma tindunax bih mill-ewwel.

***19U hekk il-Mulej Ġesù, wara li kellimhom, kien imtella’ fis-sema u qagħad in-naħa tal-lemin ta’ Alla. 20Huma mbagħad marru jippridkaw kullimkien; il-Mulej kien jaħdem magħhom u jwettaq il-kelma bil-mirakli li kienu jsiru magħha.***

It-tlugħ fis-sema tal-Mulej hija l-affermazzjoni kostanti u l-presuppost tat-Testment il-Ġdid kollu kemm hu. L-awturi jistqarru dan permezz ta’ dikjarazzjonijiet, innijiet, inkella permezz ta’ rakkonti bħal At 1 eċċ. (Ara Ġw 17,1, At 2,33, Fil 2,9, 1Tim 3,16, 1Pt 3,22, Lhud 9,24). Fi Ġw 20,11-18, il-glorifikazzjoni ta’ Ġesù hi preżentata bħala għaqda mal-Missier li permezz aħna wkoll insiru ħut Ġesù u wlied il-Missier. Fl-isfond wieħed jista’ jara l-ġrajja ta’ Elija (2Slat 2) u Dan 7. Fil-viżjoni tal-affarijiet ta’ dak iż-żmien Alla jgħammar fis-sema u għalhekk li titla s-sema jfisser li tidħol tagħmel parti mill-kundizzjoni divina. Ġesù ‘qagħad in-naħa tal-lemin ta’ Alla’ Is-salmi spiss jitkellmu mil-leminjija ta’ Alla. (Salm 110: “Il-kelma tal-Mulej lil Sidi: “Oqgħod fuq leminti, sa ma nqiegħed l-għedewwa tiegħek mirfes taħt riġlejk.”. Salm 117: “Il-leminija tal-Mulej il-fuq merfugħa. Il-leminija tal-Mulej għamlet ħwejjeġ ta’ ħila.”). Il-leminija hi l-id tas-setgħa, l-id il-b’saħħitha. Ġesù għalhekk huwa l-Mulej, is-sid li jsaltan (Fil 2,5-11), li jimxi mad-dixxipli tiegħu u jaħdem permezz tagħhom. Huma infatti “marru jippritkaw kullimkien” – mill-ġdid l-universalità – u “l-Mulej kien jaħdem magħhom” (*sunergountos*) u l-Kelma tiġi mwettqa bil-mirakli; għax dan hu l-effett tagħha, u din hi l-opra li jagħmel il-Mulej.